‘Geen rede vir paniek oor grondonteiening sonder vergoeding’Lindiwe Sisulu (Foto: Departement van kommunikasie) Lindiwe Sisulu, minister van internasionale betrekkinge en samewerking, het die afgelope naweek in ŉ verklaring gesê daar is geen rede om “paniekerig of bekommerd” oor grondonteiening sonder vergoeding te wees nie. Sisulu het in die verklaring gesê sy neem kennis van ŉ aantal internasionale organisasies en individue wat kommentaar lewer oor die parlementêre prosesse in Suid-Afrika met betrekking tot grondonteiening. “Die president [Cyril Ramaphosa] het reeds in die parlement en op verskeie openbare platforms gesê daar is geen rede tot paniek nie. Die kwessie word behoorlik hanteer en sal tot voordeel van alle Suid-Afrikaners strek; alle verwagtinge en bekommernisse van alle Suid-Afrikaanse beleggers sal in ag geneem word tydens die parlementêre prosesse en die regering sal ŉ besluit neem wat die hele Suid-Afrika bevoordeel.” Sisulu het gevra dat internasionale én nasionale beleggers die parlementêre proses respekteer voordat ŉ finale besluit oor grondonteiening geneem sal word. “Die beleggers moet ook van die geleentheid gebruik maak om hul insette te lewer. Die president bly verbind daartoe om beleggers by die proses te betrek.” Die internasionale gemeenskappe het volgens Sisulu ŉ “baie belangrike rol gespeel” in die stryd teen apartheid en sy “onderdrukkende en diskriminerende beleid”. Dié gemeenskappe moet volgens haar nou weer deel wees van die regering se pogings om die “nalatenskap van apartheid” [dat swart mense minder grond besit] teen te werk.